贈杜默
作者：歐陽修
朝代：宋

paragraphs: 南山有鳴鳳，其音和且清。
鳴於有道國，出則天下平。
杜默東土秀，能吟鳳凰聲。
作詩幾百篇，長歌仍短行。
携之入京邑，欲使眾耳驚。
來時上師堂，再拜辭先生。
先生頷首遣，教以勿驕矜。
贈之三豪篇，而我濫一名。
杜子來訪我，欲求相和鳴。
顧我文字卑，未足當豪英。
豈如子之辭，鏗鍠間鏞笙。
淫哇俗所樂，百鳥徒嚶嚶。
杜子卷舌去，歸衫翩以輕。
京東聚羣盜，河北點新兵。
饑荒與愁苦，道路日以盈。
子盍引其吭，發聲通下情。
上聞天子聰，次使宰相聽。
何必九包禽，始能瑞堯庭。
子詩何時作，我耳入已傾。
願以白玉琴，寫之朱絲繩。